Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 220/12/6603	Brezno, 22.6.2012
EEČ : 2-46-57-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Brezno
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období od 01.12.2011 do súčasnej doby si pravidelne neplnil povinnosť určenú rozsudkom Okresného súdu v Brezne pod č. k. XXXXX zo dňa 02.03.1999, právoplatným dňa 08.03.1999, na základe ktorého bol zaviazaný prispievať na výživu svojej dcéry XXXXX, nar. XXXXX sumou vo výške 33,19 € mesačne vždy do 15-teho dňa v mesiaci vopred k rukám matky XXXXX, XXXXX, pričom v mesiaci december 2011 uhradil sumu vo výške 18,96 €, v dôsledku čoho XXXXX do mesiaca máj 2012 vrátane nezaplatil celkovo sumu vo výške 146,99 €, hoci bol trestným rozkazom XXXXX zo dňa 27.07.2011, právoplatným dňa 04.11.2011 za prečin zanedbania povinnej výživy v predchádzajúcich dvadsiatich štyroch mesiacoch odsúdený, dňa 05.06.2012 poštovou poukážkou zaplatil sumu vo výške 230 €, čím uhradil výživné až do mesiaca jún 2012 vrátane, 
lebo zanikla trestnosť činu
Odôvodnenie:
Vyšetrovateľ OR PZ OKP v Brezne v konaní vedenom pod č. XXXXX stíha XXXXX pre prečin zanedbania povinnej výživy podľa § 207 ods. 1, ods. 3 písm. c/ Tr. zák., ktorého sa mal dopustiť na tom skutkovom základe, ako je uvedené vo výrokovej časti tohto uznesenia.

Obvinený XXXXX sa v prípravnom konaní po zákonnom poučení ku skutku, ktorý sa mu kládol za vinu, priznal, pričom uviedol, že postupne uhradil dlh na výživnom v plnej výške. Výživné si riadne neplatil, pretože bol nezamestnaný, mal problémy so zákonom, bol právoplatne odsúdený a následne nastali problémy s neplatením výživného a žije iba z brigád. So svojou dcérou sa nestretáva, nakoľko nemá peniaze na cestu do XXXXX a taktiež jej neposiela žiadne dary. V súčasnej dobe s ňou nie je v žiadnom kontakte. Mrzí ho, že neplatí pravidelne, ale ani on nemá žiadny príjem.

V priebehu skráteného vyšetrovania bola k veci dňa 10.05.2012 vypočutá poškodená XXXXX, ktorá uviedla, že obvinený XXXXX si od 01.12.2011 neplnil vyživovaciu povinnosť voči dcére XXXXX. Za mesiac december jej uhradil sumu vo výške 18,96 € a dlhuje jej na výživnom sumu vo výške 146,99 € vrátane mesiaca máj 2012. Náhradné výživné nepoberá a XXXXX sa o dcéru vôbec nezaujíma, nenavštevuje ju, neposiela jej nejaké dary a ani jej netelefonuje a ani nepíše. Jej dcéra v dôsledku neplatenia výživného núdzou netrpela. 

Do vyšetrovacieho spisu bol zabezpečený doklad o tom, že si obv. XXXXX uhradil dňa 05.06.2012 nezaplatené výživné v plnej výške až do mesiaca jún 2012 vrátane. 

Dňa 11.06.2012 bola opätovne vypočutá poškodená XXXXX, ktorá uviedla, že jej dňa 07.06.2012 bolo poštovým peňažným poukazom doručené výživné od XXXXX vo výške 230 €. 

Ďalej boli do vyšetrovacieho spisu zabezpečené ďalšie listinné dôkazy, a to rozsudok Okresného súdu v Brezne sp. zn. XXXXX, trestný rozkaz XXXXX, ako aj ďalšie doklady z Úradu práce, sociálnych vecí a rodiny v Brezne, z ktorých vyplýva, že XXXXX v dobe od 01.12.2011 nepoberal dávku v hmotnej núdzi a správa zo sociálnej poisťovne o tom, že bol v uvedenom období vedený v evidencii uchádzačov o zamestnanie.

Podľa § 86 písm. a/ Tr. zák. trestnosť trestného činu zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k tomu, že zo strany obvineného XXXXX došlo k splneniu podmienok v zmysle § 86 písm. a/ Tr. zák., bolo potrebné rozhodnúť tak, ako je uvedené vo výrokovej časti tohto uznesenia.    
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Janka Kupcová
prokurátorka